ຈໍານວນຄົນເສຍຊີວິດ ຍ້ອນດີນເຈື່ອນ ຢູ່ຈີນ ເພີ່ມຂຶ້ນເປັນ 19 ຄົນ
ເຈົ້າໜ້າທີ່ກ່າວວ່າ ນອກຈາກ ເດັກນ້ອຍນັກຮຽນ 18 ຄົນແລ້ວ ມີຕື່ມອີກ 1 ຄົນເສຍຊີວິດ ໃນເຫດດີນເຈື່ອນ ທີ່ ໃນແຂວງຢຸນນານ ໃນວັນພະຫັດວານນີ້.
ອົງການຂ່າວຂອງທາງການຈີນກ່າວວ່າ ໄດ້ມີການກູ້ເອົາຊາກສົບ ຜູ້ເສຍຊີວິດອີກສົບນຶ່ງອອກມາ ຫລັງຈາກໄດ້ເກີດດີນເຈື່ອນໃນ ວັນພະຫັດວານນີ້ ທີ່ພາກຕາເວັນຕົກສຽງໃຕ້ຂອງຈີນ ເຮັດໃຫ້ໂຕ ເລກຜູ້ເສຍຊີວິດເພີ້ມຂຶ້ນເປັນ 19 ຄົນ ຮວມທັງ ເດັກນ້ອຍ ໂຮງຮຽນປະຖົມ 18 ຄົນ ອົງການຂ່າວຊິນຫົວກ່າວວ່າ ຊາກສົບດັ່ງກ່າວໄດ້ຄົ້ນພົບໃນຕອນບ່າຍຂອງວັນ ສຸກມື້ນີ້ ອົງການຂ່າວຊິນຫົວບໍ່ໄດ້ລະບຸວ່າຜູ້ເຄາະຮ້າຍເປັນໃຜຫຼືກ່າວວ່າ ແມ່ນສົບຂອງຜູ້ທີ່ຢູ່ໃນບັນຊີພວກຫາຍສາບສູນໃນຕອນຕົ້ນນັ້ນຫລືບໍ່ ບັນດາເຈົ້າໜ້າທີ່ໃນເຂດເມືອງ Yilian ກ່າວວ່າ ເດັກນ້ອຍນັກຮຽນ 18 ຄົນໄດ້ຮັບການຢືນຢັນວ່າເສຍຊີວິດໃນຕອນເຊົ້າຂອງວັນສຸກມື້ນີ້ ປະມານ 18 ຊົ່ວໂມງ ຫລັງຈາກໄດ້ເກີດດີນເຈື່ອນໄດ້ຖົມເອົາໂຮງຮຽນ ແລະຖຽງນາສາມແຫ່ງ ທີ່ບ້ານ Zhenhe ບັນດາເຈົ້າໜ້າທີ່ກ່າວໃນຕອນຕົ້ນວ່າ ມີຜູ້ໄດ້ຮັບບາດເຈັບຄົນນຶ່ງ ແລະໄດ້ຮັບການປິ່ນປົວທີ່ສະຖານພະຍາບານຊົ່ວຄາວ ລັດຖະບານຈີນກ່າວວ່າ ດິນເຈື່ອນໄດ້ຕັນລຳຫ້ວຍ ແລະພາໃຫ້ເກີດນໍ້າຖ້ວມຢູ່ອ້ອມແອ້ມຕຶກອາຄານຕ່າງໆທີ່ຖືກດິນຖົມເຮັດໃຫ້ການພະຍາຍາມກູ້ໄພລໍາບາກ ແລະບັງຄັບໃຫ້ມີການຍົກຍ້າຍປະຊາຊົນອອກໜີປະມານ 800 ຄົນ ບັນດາເຈົ້າໜ້າທີ່ກ່າວວ່າ ຊາວບ້ານປະມານ 2000 ຄົນ ເຈົ້າໜ້າທີ່ຕໍາຫລວດ ເຈົ້າໜ້າທີ່ພະຍາບານ ແລະທະຫານ ພາກັນຟ້າວເດີນທາງໄປບ່ອນເກີດເຫດ ແລະເລີ້ມດຳເນີນການກູ້ໄພ